Grondbesetting: Man verlaat plaas ‘uit vrees vir sy lewe’Foto: Verskaf. Pieter Boshoff (70), die man wat Sondagoggend deur sowat 70 grondbesetters op sy plaas in Burgersfort in Limpopo ingewag is, het sedertdien sy eiendom ontruim. Chanta van der Walt, Boshoff se prokureur, het aan Maroela Media gesê hy het hom elders gaan vestig uit vrees vir sy lewe. Boshoff bedryf ŉ sakeonderneming van die plaasgrond af. ŉ Gedeelte van die grond is vir dorpsontwikkeling hersoneer. Die tussentydse hofbevel wat op 14 Augustus in die Polokwane-hooggeregshof teen respondent 5, 6 en 7 van die sewe respondente in die saak finaal bekragtig is, is vandag in die Polokwane-hooggeregshof ook teen respondent 2 en 4 bekragtig. Respondent 2 is Jackson Pay Tjatji, en respondent 4 sluit al die gemeenskapslede wat Boshoff se grond beset het in. Die saak is aanvanklik vir respondent 1, 2, 3 en 4 tot vandag uitgestel aangesien hulle aangedui het dat hulle die aansoek sal teenstaan. “Vir respondent 1 en 3 is die saak vandag tot Donderdag uitgestel aangesien hulle advokaat se pa glo baie siek is,” het Van der Walt gesê. Maroela Media het vroeër berig Boshoff het op 8 Augustus ŉ klag van betreding by die Burgersfort-polisiestasie aanhangig gemaak nadat besetters erwe op sy grond uitgemeet het. Foto: Verskaf. Van der Walt sê polisiebeamptes het op die toneel vir Boshoff daarop gewys dat drie vooraanstaande sakemanne van die dorp glo die erwe op sy grond uitmeet en dit dan aan die gemeenskap vir R2 500 elk verkoop. Tjatji is volgens Van der Walt een van die sakemanne wat die grond aan die gemeenskapslede “verkoop” het. Van der Walt beweer ook dat Boshoff en van sy werknemers op 15 Augustus ten aanskoue van polisiebeamptes aangeval is en hulle vir hul lewe moes vlug. Die polisie het glo “hande gevou gestaan en toekyk”. Oor dié bewering het kol. Moatshe Ngoepe, provinsiale polisiewoordvoerder, vroeër gesê hy is bewus van die besettingsvoorval en die polisie se ondersoek duur nog voort. “As die klaer enige probleme ervaar, moet hy dit aanmeld by die stasiebevelvoerder of die Groblersdal-polisiëringsgebied se bevelvoerder vir ingryping,” het Ngoepe gesê. Die situasie op die plaas is vandag rustig.